春雪
作者：白居易
朝代：唐

paragraphs: 元和歲在卯，六年春二月。
月晦寒食天，天陰夜飛雪。
連宵復竟日，浩浩殊未歇。
大似落鵝毛，密如飄玉屑。
寒銷春茫蒼，氣變風凜冽。
上林草盡沒，曲江水復結。
紅乾杏花死，綠凍楊枝折。
所憐物性傷，非惜年芳絕。
上天有時令，四序平分別。
寒燠苟反常，物生皆夭閼。
我觀聖人意，魯史有其說。
或記水不冰，或書霜不殺。
上將儆政教，下以防災孽。
茲雪今如何，信美非時節。